Zuma teen die toue, maar hy klou | Netwerk24
Zuma teen die toue, maar hy klou
Deur Verslagspan 13 Februarie 2018 19:59
Pres. Jacob Zuma is teen die toue, maar hy klou.
Die ANC het Dinsdag op 'n nuuskonferensie by Luthuli-huis in Johannesburg aangekondig die party se nasionale uitvoerende komitee (NUK) het op 'n marathonvergadering van byna 13 uur besluit om Zuma te herroep.
Dié besluit is geneem ondanks die feit dat Zuma se stoere ondersteuners in die NUK soos Ace Magashule, ANC-sekretaris-generaal, en ander onverpoos in robuuste debatte probeer het om Zuma se politieke loopbaan te red.
Magashule het op Dinsdag se nuuskonferensie egter aangekondig daar is geen spertyd aan Zuma gestel oor wanneer hy moet antwoord op die NUK se besluit nie.
Hy het gesê Zuma sal Woensdag daarop antwoord.
Volgens gerugte weier Zuma botweg om as staatshoof te bedank en wil hy nog vir die volgende drie tot ses maande as staatshoof aanbly, om onder meer sy werk as voorsitter by die Suider-Afrikaanse Ontwikkelingsgemeenskap (SAOG) te kan afhandel.
Zuma se weiering om te bedank is Dinsdag sterk veroordeel deur Cosatu, 'n ANC-alliansievennoot.
Sizwe Pamla, Cosatu-woordvoerder, het 'n beroep op die ANC gedoen om sou gou moontlik deur parlementêre prosesse van Zuma as staatshoof ontslae te raak.
"As dit beteken dat (die ANC) die EFF se mosie van wantroue (in Zuma, wat vir 22 Februarie geskeduleer is) moet ondersteun, dan moet dit gedoen word," het Pamla gesê.
Die EFF het Baleka Mbete, speaker van die Nasionale Vergadering, reeds versoek om die mosie van wantroue na dié week te vervroeg.
Mbete het Dinsdag aangedui dat sy eers met Jackson Mthembu, ANC-hoofsweep, en adj.pres. Cyril Ramaphosa, nuwe ANC-president, in sy hoedanigheid as leier van regeringsake, daaroor wil konsulteer.
Zuma se kanse om polities te oorleef, word egter by die dag al hoe skraler met Mthembu wat 'n dringende vergadering vir die ANC-koukus in die parlement vir Woensdagoggend belê het.
Sowel die NUK se besluit, as 'n moontlike mosie van wantroue wat die ANC self teen Zuma sal indien, sal heel waarskynlik op dié geslote vergadering bespreek word.
Verder het Mbete ook 'n spesiale vergadering Woensdagoggend vir hoofswepe van alle politieke partye geskeduleer.
En daarbenewens word Zuma polities nou ook al hoe meer geïsoleerd.
In die jongste geval is 'n geskeduleerde kabinetsvergadering, wat Zuma Woensdag sou lei, ook onbepaald uitgestel.
Mmamoloko Kubayi-Ngubane, minister van kommunikasie, het Dinsdag daaroor gesê die regering is bewus van verwikkelinge in die ANC. Sy het Suid-Afrikaners egter verseker dat dienslewering nie daardeur geraak sal word nie.
Die verwikkeling kom ook nadat vanjaar se staatsrede, wat Zuma verlede Donderdagaand moes lewer, onbepaald uitgestel is.
Magashule het Dinsdag gesê daar is geen twyfel dat Ramaphosa binnekort die staatsrede as Zuma se plaasvervanger sal lewer nie.
Om sake vir Zuma te vererger, het adv. Shaun Abrahams, nasionale direkteur van openbare vervolgings, Dinsdag ook aangekondig dat hy binne tien dae sal sê of Zuma vervolg gaan word. 'n Span senior aanklaers het opdrag gekry om Zuma se vertoë te bestudeer oor waarom korrupsieverwante strafklagte in die sogenaamde spioenasiebande-sage nie weer teen hom heringestel moet word nie. Hulle moet teen 23 Februarie hul aanbevelings aan Abrahams verskaf.
Intussen het die Thabo Mbeki-stigting Dinsdag Zuma se herroeping verwelkom. Die stigting meen Zuma moet as " 'n gedissiplineerde en lojale kader" nou sy bedanking as staatshoof by Mbete indien.
Zuma was destyds die hoofargitek agter die herroeping van oudpres. Thabo Mbeki as staatshoof.
Die SAKP, die ANC se ander alliansievennoot, het gesê die ANC se volgende onmiddellike taak is om beslissend teen Zuma se "parasitiese" netwerk van staatskaping en korrupsie op te tree. – Llewellyn Prince, Philda Essop, Sarel van der Walt en Selloane Khalane